Белорет заводынан 2—3 саҡрым алыҫлыҡта заводтың Ломовка ауылы барлыҡҡа килә. Уның исеме халыҡтың шөғөлө төрөнән килеп сыҡҡан: ауыл халҡы йөк ташыусы булған, заводҡа сеймал ташыған. Завод крәҫтиәндәре үҙҙәренең эш урынынан 12 саҡрым алыҫлыҡта урынлашҡан Арса ауылына ла килеп урынлашҡан. Ауылға һәм заводҡа Түбәнге Новгород, Пенза, Рязань крәҫтиәндәре лә килгән. 1773 йылда улар 1724 кеше булған, шул иҫәптән  840 ир-ат, 1795 йылда V рәүиз буйынса  уларҙа 651 ир-ат һәм 737 ҡатын-ҡыҙ иҫәпләнә,  Ломовка ауылында — 2152 кеше, шул иҫәптән 1032 ир-ат. 1859 йылда Белорет заводы халҡы 5583 кеше тәшкил итә, уларҙың — 2681 ир-ат. Улар 1018 йортта йәшәгән. Белорет заводында лазарет, мәктәп, баҙар, тимер юлы булған. Ломовка ауылында 305 йортта 1868 крәҫтиән йәшәгән. 1926 йылда  879 йортта  4350 кеше теркәлгән. 1923 йылда ҡала статусын алып XX быуаттың 60-сы йылдарында ул Белорет составына инә.